CELEX: 32022R0269
Language: el
Date: 2022-02-23 00:00:00
Title: Εκτελεστικός κανονισμός (ΕΕ) 2022/269 της Επιτροπής της 23ης Φεβρουαρίου 2022 για την αποδοχή αίτησης για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας και για την τροποποίηση του εκτελεστικού κανονισμού (ΕΕ) 2019/1198

24.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/269 ΤΗΣ ΕΠΙΤΡΟΠΗΣ
         της 23ης Φεβρουαρίου 2022
         για την αποδοχή αίτησης για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας και για την τροποποίηση του εκτελεστικού κανονισμού (ΕΕ) 2019/1198
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1),
         Έχοντας υπόψη τον εκτελεστικό κανονισμό (ΕΕ) 2019/1198 της Επιτροπής, της 12ης Ιουλίου 2019, για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (2), και ιδίως το άρθρο 2,
         Εκτιμώντας τα ακόλουθα:
         A.   ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Στις 13 Μαΐου 2013 το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση επιτραπέζιων σκευών από κεραμευτική ύλη (στο εξής: υπό εξέταση προϊόν) καταγωγής Λαϊκής Δημοκρατίας της Κίνας (στο εξής: ΛΔΚ) με τον εκτελεστικό κανονισμό (ΕΕ) αριθ. 412/2013 του Συμβουλίου (στο εξής: αρχικός κανονισμός) (3).
                  
               
                     (2)
                  
                  
                     Στις 12 Ιουλίου 2019, ύστερα από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του βασικού κανονισμού, η Επιτροπή παρέτεινε τα μέτρα του αρχικού κανονισμού για άλλα πέντε έτη με τον εκτελεστικό κανονισμό (ΕΕ) 2019/1198.
                  
               
                     (3)
                  
                  
                     Στις 28 Νοεμβρίου 2019, ύστερα από έρευνα κατά της καταστρατήγησης δυνάμει του άρθρου 13 παράγραφος 3 και του άρθρου 14 παράγραφος 5 του κανονισμού (ΕΕ) 2016/1036, η Επιτροπή τροποποίησε τον εκτελεστικό κανονισμό (ΕΕ) 2019/1198 με τον εκτελεστικό κανονισμό (ΕΕ) 2019/2131 της Επιτροπής (4).
                  
               
                     (4)
                  
                  
                     Κατά την αρχική έρευνα, πραγματοποιήθηκε δειγματοληψία για να ερευνηθούν οι παραγωγοί-εξαγωγείς στη ΛΔΚ σύμφωνα με το άρθρο 17 του βασικού κανονισμού.
                  
               
                     (5)
                  
                  
                     Η Επιτροπή επέβαλε ατομικούς δασμολογικούς συντελεστές αντιντάμπινγκ που κυμαίνονταν από 13,1 % έως 18,3 % στις εισαγωγές του υπό εξέταση προϊόντος για τους παραγωγούς-εξαγωγείς του δείγματος. Στους συνεργασθέντες παραγωγούς-εξαγωγείς που δεν συμπεριλήφθηκαν στο δείγμα επιβλήθηκε δασμολογικός συντελεστής 17,9 %. Οι συνεργασθέντες παραγωγοί-εξαγωγείς που δεν συμπεριλήφθηκαν στο δείγμα παρατίθενται στο παράρτημα I του εκτελεστικού κανονισμού (ΕΕ) 2019/1198, όπως τροποποιήθηκε με τον εκτελεστικό κανονισμό (ΕΕ) 2019/2131. Επιπλέον, σε επίπεδο χώρας, επιβλήθηκε δασμολογικός συντελεστής 36,1 % στο υπό εξέταση προϊόν προερχόμενο από εταιρείες της ΛΔΚ που είτε δεν αναγγέλθηκαν είτε δεν συνεργάστηκαν στην έρευνα.
                  
               
                     (6)
                  
                  
                     Σύμφωνα με το άρθρο 2 του εκτελεστικού κανονισμού (ΕΕ) 2019/1198, η Επιτροπή μπορεί να τροποποιήσει το παράρτημα I του εν λόγω κανονισμού με τη χορήγηση σε νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες οι οποίες δεν συμπεριλήφθηκαν στο δείγμα ή στις οποίες δεν χορηγήθηκε ατομική μεταχείριση, δηλαδή του σταθμισμένου μέσου δασμολογικού συντελεστή ύψους 17,9 %, όταν οποιοσδήποτε νέος παραγωγός-εξαγωγέας στη ΛΔΚ παρέχει στην Επιτροπή επαρκή αποδεικτικά στοιχεία από τα οποία να προκύπτει ότι:
                     
                                 α)
                              
                              
                                 δεν εξήγαγε στην Ένωση το υπό εξέταση προϊόν κατά την περίοδο της έρευνας στην οποία βασίστηκαν τα μέτρα, δηλαδή από την 1η Ιανουαρίου 2011 έως τις 31 Δεκεμβρίου 2011 (στο εξής: περίοδος της αρχικής έρευνας)·
                              
                           
                                 β)
                              
                              
                                 δεν είναι συνδεδεμένος με οποιονδήποτε εξαγωγέα ή παραγωγό ο οποίος υπόκειται στα μέτρα αντιντάμπινγκ που επιβάλλει ο εν λόγω κανονισμός· και
                              
                           
                                 γ)
                              
                              
                                 εξήγαγε στην Ένωση το υπό εξέταση προϊόν μετά το πέρας της περιόδου της αρχικής έρευνας ή ανέλαβε αμετάκλητη συμβατική υποχρέωση για την εξαγωγή σημαντικής ποσότητας στην Ένωση.
                              
                           
               B.   ΑΙΤΗΣΗ ΓΙΑ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
         
                     (7)
                  
                  
                     Η εταιρεία Hunan Jewelmoon Ceramics Co., Ltd. (στο εξής: Jewelmoon/αιτών) υπέβαλε αίτηση στην Επιτροπή ώστε να της χορηγηθεί μεταχείριση νέου παραγωγού-εξαγωγέα (ΜΝΠΕ) και, ως εκ τούτου, να υπαχθεί στον δασμολογικό συντελεστή που ισχύει για τις συνεργασθείσες εταιρείες στη ΛΔΚ που δεν περιλαμβάνονται στο δείγμα, δηλαδή 17,9 %. Ο αιτών ισχυρίστηκε ότι πληρούσε και τις τρεις προϋποθέσεις που ορίζονται στο άρθρο 2 του εκτελεστικού κανονισμού (ΕΕ) 2019/1198.
                  
               
                     (8)
                  
                  
                     Προκειμένου να διαπιστωθεί κατά πόσον ο αιτών πληρούσε τις προϋποθέσεις για να του χορηγηθεί ΜΝΠΕ, όπως αυτές ορίζονται στο άρθρο 2 του εκτελεστικού κανονισμού (ΕΕ) 2019/1198 (στο εξής: προϋποθέσεις ΜΝΠΕ), η Επιτροπή απέστειλε αρχικά ερωτηματολόγιο στον αιτούντα, ζητώντας στοιχεία που να αποδεικνύουν ότι πληρούσε τις προϋποθέσεις ΜΝΠΕ.
                  
               
                     (9)
                  
                  
                     Μετά την ανάλυση της απάντησης στο ερωτηματολόγιο, η Επιτροπή ζήτησε περαιτέρω πληροφορίες και αποδεικτικά στοιχεία, τα οποία υποβλήθηκαν από τον αιτούντα.
                  
               
                     (10)
                  
                  
                     Η Επιτροπή επιδίωξε να εξακριβώσει όλες τις πληροφορίες που έκρινε απαραίτητες, προκειμένου να διαπιστώσει κατά πόσον ο αιτών πληρούσε τις προϋποθέσεις ΜΝΠΕ. Για τον σκοπό αυτό, η Επιτροπή ανέλυσε τα αποδεικτικά στοιχεία που υπέβαλε ο αιτών στην απάντησή του στο ερωτηματολόγιο, συμβουλεύτηκε διάφορους ιστοτόπους, μεταξύ άλλων τον ιστότοπο του αιτούντος και την Qichacha (5), και διασταύρωσε τα στοιχεία της εταιρείας με στοιχεία που είχαν υποβληθεί σε προηγούμενες υποθέσεις. Παράλληλα, η Επιτροπή ενημέρωσε επίσης τον ενωσιακό κλάδο παραγωγής σχετικά με την αίτηση του αιτούντος και τον κάλεσε να υποβάλει τυχόν παρατηρήσεις, εάν χρειαστεί. Ο ενωσιακός κλάδος παραγωγής υπέβαλε παρατηρήσεις σχετικά με την αίτηση.
                  
               Γ.   ΑΝΑΛΥΣΗ ΤΗΣ ΑΙΤΗΣΗΣ
         
         
                     (11)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο α) του εκτελεστικού κανονισμού (ΕΕ) 2019/1198, δηλαδή να προκύπτει ότι ο αιτών δεν εξήγαγε στην Ένωση το υπό εξέταση προϊόν κατά την περίοδο της αρχικής έρευνας, η Επιτροπή διαπίστωσε κατά τη διάρκεια της έρευνας ότι ο αιτών πληροί αυτή την προϋπόθεση. Ο αιτών συστάθηκε στις 8 Νοεμβρίου 2010 και άρχισε να κατασκευάζει το υπό εξέταση προϊόν το 2011. Η πρώτη άδεια εξαγωγής εκδόθηκε στις 4 Μαΐου 2011. Οι εξαγωγικές πωλήσεις άρχισαν το 2012, μετά την περίοδο της αρχικής έρευνας. Ο αιτών υπέβαλε βιβλίο πωλήσεων για την περίοδο της αρχικής έρευνας, από το οποίο προκύπτει ότι κατά την περίοδο αυτή πραγματοποιήθηκαν μόνο εγχώριες πωλήσεις. Ο όγκος πωλήσεων στο εν λόγω βιβλίο πωλήσεων αντιστοιχεί στα έσοδα εκμετάλλευσης που αναγράφονται στην κατάσταση αποτελεσμάτων. Ζητήθηκαν και παρασχέθηκαν πληροφορίες σχετικά με τα τιμολόγια κατά την περίοδο της αρχικής έρευνας.
                  
               
                     (12)
                  
                  
                     Όσον αφορά την προϋπόθεση που προβλέπεται στο άρθρο 2 στοιχείο β) του εκτελεστικού κανονισμού (ΕΕ) 2019/1198, δηλαδή να προκύπτει ότι ο αιτών δεν συνδέεται με οποιονδήποτε εξαγωγέα ή παραγωγό ο οποίος υπόκειται στα μέτρα αντιντάμπινγκ που επιβάλλει ο εκτελεστικός κανονισμός (ΕΕ) 2019/1198, η Επιτροπή διαπίστωσε κατά την έρευνα ότι ο αιτών δεν είχε καμία συνδεδεμένη εταιρεία η οποία ασχολείται με την παραγωγή, την επεξεργασία, την πώληση ή την αγορά του υπό εξέταση προϊόντος. Ως εκ τούτου, ο αιτών πληροί αυτή την προϋπόθεση.
                  
               
                     (13)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο γ) του εκτελεστικού κανονισμού (ΕΕ) 2019/1198, δηλαδή να προκύπτει ότι ο αιτών έχει εξαγάγει το υπό εξέταση προϊόν στην Ένωση μετά την περίοδο της αρχικής έρευνας ή ότι έχει αναλάβει αμετάκλητη συμβατική υποχρέωση για την εξαγωγή σημαντικής ποσότητας στην Ένωση, η Επιτροπή διαπίστωσε ότι ο αιτών έχει πραγματοποιήσει εξαγωγές στην Ένωση από τον Ιούλιο του 2012 (επομένως μετά την περίοδο της αρχικής έρευνας) και σε τακτική βάση έκτοτε. Ο αιτών προσκόμισε τιμολόγια, καταλόγους συσκευασίας, φορτωτικές και αποδείξεις πληρωμής για δύο παραγγελίες που είχαν υποβληθεί το 2017 και το 2018 από εταιρεία εγκατεστημένη στην ΕΕ. Ως εκ τούτου, ο αιτών πληροί αυτή την προϋπόθεση.
                  
               
                     (14)
                  
                  
                     Κατόπιν των ανωτέρω, ο αιτών πληροί και τις τρεις προϋποθέσεις ώστε να του χορηγηθεί ΜΝΠΕ, όπως ορίζεται στο άρθρο 2 του εκτελεστικού κανονισμού (ΕΕ) 2019/1198 και, συνεπώς, η αίτηση θα πρέπει να γίνει αποδεκτή. Επομένως, ο αιτών θα πρέπει να υπαχθεί σε δασμό αντιντάμπινγκ 17,9 % για τις συνεργασθείσες εταιρείες που δεν συμπεριλήφθηκαν στο δείγμα της αρχικής έρευνας.
                  
               Δ.   ΚΟΙΝΟΠΟΙΗΣΗ
         
         
                     (15)
                  
                  
                     Ο αιτών και ο ενωσιακός κλάδος παραγωγής ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων κρίθηκε σκόπιμο να χορηγηθεί στην Jewelmoon ο δασμολογικός συντελεστής αντιντάμπινγκ που εφαρμόζεται στις συνεργασθείσες εταιρείες που δεν συμπεριλήφθηκαν στο δείγμα της αρχικής έρευνας.
                  
               
                     (16)
                  
                  
                     Δόθηκε στα μέρη η δυνατότητα να υποβάλουν παρατηρήσεις. Δεν ελήφθησαν παρατηρήσεις.
                  
               
                     (17)
                  
                  
                     Ο παρών κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ακόλουθη εταιρεία προστίθεται στο παράρτημα 1 του εκτελεστικού κανονισμού (ΕΕ) 2019/2131, το οποίο περιέχει τον κατάλογο των συνεργασθεισών εταιρειών που δεν συμπεριλήφθηκαν στο δείγμα:
            
                        Εταιρεία
                     
                     
                        Πρόσθετος κωδικός TARIC
                     
                  
                        Hunan Jewelmoon Ceramics Co., Ltd.
                     
                     
                        C764
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 189 της 15.7.2019, σ. 8.
         
            (3)  Εκτελεστικός κανονισμός (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (ΕΕ L 131 της 15.5.2013, σ. 1).
         
            (4)  Εκτελεστικός κανονισμός (ΕΕ) 2019/2131 της Επιτροπής, της 28ης Νοεμβρίου 2019, για την τροποποίηση του εκτελεστικού κανονισμού (ΕΕ) 2019/1198 για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 321 της 12.12.2019, σ. 139).
         
            (5)  Η Qichacha είναι κερδοσκοπική ιδιωτική βάση δεδομένων κινεζικής ιδιοκτησίας, η οποία παρέχει σε καταναλωτές και επαγγελματίες επιχειρηματικά δεδομένα, πληροφορίες για την πιστωτική κατάσταση και αναλυτικά στοιχεία για ιδιωτικές και δημόσιες επιχειρήσεις που εδρεύουν στην Κίνα.